বাহুবলী সুপারহিট হওয়ার পরে থেকেই প্রতীক্ষা ছিল, কবে এই সিনেমার সিকোয়েল মুক্তি পাবে। সিনেমাপ্রেমীরা অধীর আগ্রহে অপেক্ষা করছিলেন দ্বিতীয় ভাগের মুক্তির জন্য। সেইসব বাহুবলী-প্রেমীর কাছে সুখবর, বৃহস্পতিবারই রিলিজ পেল ‘বাহুবলী-২’-এর ট্রেলার। গতকাল টিজার প্রকাশ পেয়েছিল। তার পরেই চড়েছিল উন্মাদনার পারদ।
তবে বলিউডের সঙ্গে যুক্ত থাকা ব্যক্তিরা বলছেন ‘বাহুবলী-২’-এর সাফল্য সেদিনই ঠিক হয়ে গিয়েছিল, যেদিন মোদীর নাম ‘বাহুবলী’ ফ্র্যাঞ্চাইজির ব্র্যাকেটে বসে গিয়েছিল। আসলে উত্তরপ্রদেশ নির্বাচন সময়ে প্রচারে মোদি ‘বাহুবলী’ ছবির বিখ্যাত চরিত্র কাটাপ্পার নাম উল্লেখ করে বসেছিলেন।
মোদি কার্যত হুঙ্কার ছেড়েছিলেন— বাহুবলীকে যেভাবে কাটাপ্পা হত্যা করেছিল, বিজেপি ক্ষমতায় এলে সেভাবেই রাজ্যের সমস্ত অপরাধীদের জেলে ঢুকিয়ে দেওয়া হবে। মোদি-সংলাপেই ‘বাহুবলী-২’ মুক্তির আগে কার্যত সাফল্যের রিংটোন সেট করা হয়ে গিয়েছিল।
উত্তরপ্রদেশে মোদির নেতৃত্বে বিজেপি বিশাল ব্যবধানে প্রতিপক্ষকে পরাজিত করার পরে ‘বাহুবলী-২’ নিয়ে প্রত্যাশার পারদ আরও চড়েছে। আগামী মাসেই মুক্তি পাচ্ছে ‘বাহুবলী-২’। সিনেমার সঙ্গে যুক্ত থাকা এক ব্যক্তি বলছেন, ‘যেভাবে প্রধানমন্ত্রী আমাদের সিনেমার নাম ব্যবহার করেছিলেন। তাতে আমরা খুশি। আমরা জানতাম কাটাপ্পার চরিত্র জনগণের কাছে আরও পরিচিত হয়েছে।’
বৃহস্পতিবারেই মুক্তি পেল ‘বাহুবলী-২’এর ট্রেলার। দেখে নিন সেই বহুপ্রতীক্ষিত ঝলক...